પોળમાં કેટલાંક મકાનોમાં પક્ષીઓને રહેવાની બખોલ હોય તેનો પણ અહીં ઉલ્લેખ છે. લેખક પછી પોળના કેટલાક વડીલોની ખાસિયતોનું વર્ણન કરી એક જીવંત સમાજનું દર્શન કરાવે છે. જેમાં કલ્યાણભાઇ લાકડાવાળા કે કાંતિભાઇ કડિયા હોય, હરિકાકા હોય, યુવાન ચિનુભાઇ શેઠ હોય. કલ્યાણભાઇ લાકડાવાળાની સવારમાં દાતણ કરવાની રીતિનું લેખકે ગ્રાફિક વર્ણન કર્યું છે. અહીં ચિત્રકાર બની ગયા છે આ લેખક. પોળનાં મકાન, પોળની વ્યક્તિઓનાં રેખાચિત્રોથી પોતાની પૂરી છબી બધા રંગોમાં જોવા મળે છે. લેખક જાણે આપણો હાથ પકડી પોળમાં પ્રવેશ કરાવતા એના સામાજિક-સામૂહિક જીવનનો સંસ્પર્શ કરાવે છે. આ સામૂહિક જીવનમાં લાલિયો કૂતરો અને કાળુડી કૂતરીનું પણ સ્થાન હોય.